**NOTĂ INFORMATIVĂ**

**la proiectul legii privind modificarea,**

**completarea şi abrogarea unor acte legislative**

*(Legea nr. 180-XVI din 10 iulie 2008 cu privire la migraţia de muncă, Legea nr. 200 din 16 iulie 2010 privind regimul străinilor în Republica Moldova, Legea taxei de stat nr. 1216-XII din 3 decembrie 1992, Legea nr. 273-XIII din 09.11.1994 privind actele de identitate din sistemul național de pașapoarte)*

1. ***Condițiile ce au impus elaborarea proiectului și finalitățile urmărite:***

În conformitate cu obiectivul 10 al Planului de acțiuni pentru anii 2016-2020 privind implementarea Strategiei naționale în domeniul migrației și azilului (2011-2020), aprobat prin Hotărârea Guvernului nr. 736 din 10 iunie 2016, Ministerul Afacerilor Interne urmează să amendeze legislația în vederea facilitării admiterii și șederii pe teritoriul Republicii Moldovei a investitorilor străini, precum și a persoanelor care gestionează investițiile străine.

Ultimele modificări ale cadrului legal în domeniul migrației de muncă, au avut loc în vara anului 2017 (Legea pentru modificarea și completarea unor acte legislative, nr.165 din 20.07.2017, în vigoare din luna octombrie 2017). Totodată, analiza și evaluarea legislației în vigoare, la capitolul dat, a constatat deficiențe practice în aplicare, precum și lipsa unor prevederi clare pentru anumite categorii de străini (spre exemplu, administratorii străini ai companiilor nou create sau care nu au investit încă 60 salarii medii pe economie sau administratorii companiilor necomerciale etc.).

În scopul asigurării acțiunilor menționate supra, precum și în vederea optimizării în continuare a procedurilor de intrare și ședere a investitorilor străini și lucrătorilor imigranți în Moldova, Ministerul Afacerilor Interne a elaborat proiectul de lege privind modificarea, completarea și abrogarea unor acte legislative.

Proiectul în cauză propune introducerea unor prevederi legale, care să elimine dificultățile la obținerea permiselor de ședere, prin optimizarea procedurii de obținere a acestora, precum și sistematizarea prevederilor legale într-o singură lege, ca, într-un scop final, Republica Moldova să devină un stat mult mai atrăgător din punct de vedere al investițiilor străine.

1. ***Principalele prevederi ale proiectului și evidențierea elementelor noi***

Principalele amendamente propuse prin prezentul proiect de lege pot fi grupate în următoarele seturi de modificări:

1. **Legea nr. 200  din  16.07.2010 privind regimul străinilor în Republica Moldova:**
2. Includerea unor noi noțiuni, precum și revizuirea celor existente. Astfel, spre exemplu, a fost extinsă noțiunea de „Beneficiar solicitant” și s-au oferit posibilități egale pentru demararea procedurii de obținere a dreptului de ședere în scop de muncă, pentru reprezentanțele persoanelor juridice străine, precum și pentru persoanele fizice care desfășoară activitate de întreprinzător. Actualmente aceste categorii de beneficiari nu sunt prevăzuți ca subiecți ce pot depune demersuri întru obținerea premiselor de ședere în scop de muncă pentru angajații străini;
3. Oferirea unui termen de aflare mai îndelungat pentru vânzătorul profesionist dintr-un stat membru al Uniunii Europene sau dintr-un stat membru al Organizației Mondiale a Comerțului (de la 90 de zile la 6 luni calculate cumulativ pe parcursul unui an de zile);
4. Eliminarea obligativității beneficiarului solicitant de a înștiința imediat autoritatea competentă pentru străini despre intrarea în țară a vânzătorului profesionist, a prestatorului de servicii contractuale sau a profesionistului independent. Obligația în cauză se aplica doar când persoanele enumerate se vor afla pe teritoriul Republicii Moldova pe un termen mai mare de 90 de zile;
5. Completarea prevederilor Legii nr. 200 privind regimul străinilor cu un nou capitol IV1, care va reglementa modul de acordare a dreptului de ședere pentru fiecare categorie de lucrătorii imigranți în parte (de exemplu, lucrătorii imigranți, persoanele cu funcții de conducere, lucrătorii înalt calificați, lucrători imigranți din domeniul sportului, străinii invitați la muncă de către Guvern sau de către organele centrale de specialitate ale administrației publice, specialiștii sosiți în baza tratatelor internaționale în domeniu la care Republica Moldova este parte etc.);
6. Enumerarea expresă, pentru fiecare categorie de lucrător imigrant, a documentelor ce urmează a fi depuse la autoritatea competentă pentru străini;
7. Posibilitatea transmiterii dosarului de către beneficiarul solicitant, în regim on-line, pentru acordarea dreptului de şedere provizorie în scop de muncă;
8. Simplificarea procedurii de încadrare în scop de muncă pe teritoriul Republicii Moldova a lucrătorilor sezonieri în munci agricole și a celor transfrontalieri (aceștia vor putea desfășura activități de muncă doar în baza dreptului de aflare pe teritoriul RM. La moment, categoria dată de străini este obligată să obțină un permis de ședere în scop de muncă);
9. Oferirea posibilității pentru investitori de a obține dreptul de ședere pe un termen de un an, cu condiția că aceștia vor demonstra o investiție în valoare de 30 salarii medii lunare pe economie prognozate sau crearea a 2 locuri de muncă remunerate cu salariul mediu pe economie. La momentul de față legislația nu prevede acest drept;
10. Excluderea ANOFM din procedura de avizare, coordonare și verificare a dosarelor depuse de străini, în scopul acordării dreptului la muncă și a dreptului de ședere în scop de muncă pentru lucrători imigranți;
11. Asigurarea schimbului de informații între ANOFM și BMA doar prin notificarea ANOFM privind forța de muncă admisă în țară prin intermediul sistemelor informaționale etc.
12. **Legea nr. 273-XIII din 09.11.1994 privind actele de identitate din sistemul național de pașapoarte:**
13. Modificarea termenului de perfectare de către Agenția Servicii Publice a permisului de ședere (a fost expus expres termenul de 7 zile calendaristice).
14. **Legea nr. 180-XVI din 10 iulie 2008 cu privire la migraţia de muncă:**

a) Drept rezultat al comasării prevederilor Legii nr. 180-XVI din 10 iulie 2008 cu privire la migraţia de muncă cu Legea nr.200 s-a propus abrogarea Capitolului II. „Imigrarea în Republica Moldova în scop de muncă a străinilor” din Legea nr.180.

**4. Legea taxei de stat nr. 1216-XII din 3 decembrie 1992:**

a) Urmare a modificărilor propuse la Legea nr. 180-XVI din 10 iulie 2008 cu privire la migraţia de muncă și la Legea nr.200din  16.07.2010 privind regimul străinilor în Republica Moldova, s-a propus ajustarea prevederilor Legii taxei de stat la amendamentele date.

1. ***Impactul proiectului:***

 *Aspectul normativ:* Adoptarea proiectului de lege va opera modificări doar în textul actelor supuse modificării.

 *Aspectul organizatoric:* Adoptarea acestui proiect de lege nu implică crearea de noi structuri specializate pentru realizarea prevederilor din proiectul dat.

*Aspectul financiar şi economic:* Implementarea acestui proiect de lege nu va necesita cheltuieli financiare suplimentare.

Luând în consideraţie cele menţionate, Ministerul Afacerilor Interne propune spre aprobare proiectul de lege privind modificarea, completarea şi abrogarea unor acte legislative.

**Secretar de stat Alexandru LARIONOV**